Document ID: 32005D0344

ROZHODNUTIE KOMISIE
z 23. marca 2005,
ktorým sa ustanovujú ekologické kritériá na udeľovanie environmentálnej značky Spoločenstva univerzálnym čistiacim prostriedkom a čistiacim prostriedkom pre sanitárne zariadenia
[oznámené pod číslom K(2005) 1028]
(Text s významom pre EHP)
(2005/344/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1980/2000 zo 17. júla 2000 o revidovanej metóde Spoločenstva pri udeľovaní environmentálnej značky (1), a najmä na druhý pododsek jeho článku 6 ods. 1,
po porade s Výborom Európskej únie pre udeľovanie environmentálnej značky,
keďže:
(1)
Podľa nariadenia (ES) č. 1980/2000 sa environmentálna značka môže udeliť výrobku s vlastnosťami, ktoré mu umožňujú výrazne prispievať k zlepšeniam v súvislosti s kľúčovými aspektmi životného prostredia.
(2)
Nariadenie (ES) č. 1980/2000 ustanovuje, že na základe kritérií navrhnutých Výborom Európskej únie pre udeľovanie environmentálnej značky (ďalej len „výbor“) sa majú ustanoviť osobitné kritériá udeľovania environmentálnej značky skupinám výrobkov.
(3)
Nariadenie taktiež ustanovuje, že preskúmanie kritérií udeľovania environmentálnej značky, ako aj požiadaviek na hodnotenie a overovanie, týkajúcich sa týchto kritérií, sa uskutoční včas pred ukončením platnosti kritérií určených pre príslušnú skupinu výrobkov.
(4)
S cieľom zohľadniť rozvoj vedy a vývoj na trhu je primerané prepracovať ekologické kritériá ustanovené rozhodnutím Komisie 2001/523/ES z 27. júna 2001, ktorým sa ustanovujú ekologické kritériá na udelenie environmentálnej značky Spoločenstva univerzálnym čistiacim prostriedkom a čistiacim prostriedkom pre sanitárne zariadenia (2).
(5)
Okrem toho je potrebné upraviť vymedzenie pojmu skupina výrobkov, ustanoveného v uvedenom rozhodnutí, s cieľom určiť, že čistiace výrobky na bežné čistenie okien sa majú považovať za univerzálne čistiace prostriedky, a nie za výrobky na špecifickejšie čistiace účely.
(6)
Preto by sa v záujme jasnosti malo rozhodnutie 2001/523/ES nahradiť.
(7)
Prepracované ekologické kritériá by mali platiť štyri roky.
(8)
Je primerané vytvoriť prechodné obdobie nepresahujúce dvanásť mesiacov, aby sa žiadateľom, ktorých výrobkom bola pred oznámením tohto rozhodnutia udelená environmentálna značka alebo ktorí si podali žiadosť o udelenie tejto značky, poskytol dostatočný čas na prispôsobenie ich výrobkov novým kritériám.
(9)
Opatrenia stanovené v tomto rozhodnutí sú v súlade so stanoviskom výboru zriadeného článkom 17 nariadenia (ES) č. 1980/2000,
PRIJALA TOTO ROZHODNUTIE:
Článok 1
Skupina výrobkov „univerzálne čistiace prostriedky a čistiace prostriedky pre sanitárne zariadenia“ sa rozdeľuje do týchto troch podskupín:
a)
Univerzálne čistiace prostriedky, zahŕňajúce čistiace výrobky určené na bežné čistenie dlážok, stien, stropov a iných pevných povrchov, ktoré sa pred použitím rozpúšťajú alebo riedia vo vode. Univerzálne čistiace prostriedky musia obsahovať ≤ 90 % hm. vody.
b)
Čistiace prostriedky na okná, zahŕňajúce špecifické univerzálne čistiace prostriedky určené na bežné čistenie okien, ktoré sa pred použitím riedia vo vode alebo sa používajú neriedené. Všetky čistiace prostriedky na okná musia obsahovať ≤ 95 % hm. vody.
c)
Čistiace výrobky určené na bežné odstraňovanie, vrátane vydrhnutia, nečistoty a/alebo usadenín v sanitárnych zariadeniach, akými sú napríklad práčovne, kúpeľne, sprchovacie kúty, WC a kuchyne. Všetky čistiace prostriedky pre sanitárne zariadenia musia obsahovať ≤ 90 % hm. vody.
Do podskupiny určenej v písm. c) prvého odseku nepatria tieto prostriedky:
a)
výrobky, ktoré sú automaticky použité pri každom spláchnutí WC, napríklad „samodávkovacie výrobky“, vrátane kusových WC dezodorantov;
b)
výrobky na použitie v nádržkách na WC;
c)
výrobky, ktoré okrem odstraňovania uhličitanu vápenatého (vodný kameň) nemajú žiadne iné čistiace účinky;
d)
dezinfekčné prostriedky.
Do tejto skupiny výrobkov nepatria výrobky na špecifickejšie účely čistenia, akými sú čistiace prostriedky na rúry, utieranie dlážok, leštidlá, čističe odtokov atď.
Do tejto skupiny výrobkov patria výrobky, ktoré používajú malospotrebitelia, aj výrobky použiteľné pri výkone povolania.
Článok 2
Na to, aby sa univerzálnym čistiacim prostriedkom a čistiacim prostriedkom pre sanitárne zariadenia mohla udeliť environmentálna značka Spoločenstva podľa nariadenia (ES) č. 1980/2000, musí čistiaci prostriedok patriť do skupiny výrobkov „univerzálne čistiace prostriedky a čistiace prostriedky pre sanitárne zariadenia“ a spĺňať ekologické kritériá stanovené v prílohe k tomuto rozhodnutiu.
Článok 3
Ekologické kritériá pre skupinu výrobkov „univerzálne čistiace prostriedky a čistiace prostriedky pre sanitárne zariadenia“, ako aj súvisiace požiadavky na hodnotenie a overovanie platia do 31. decembra 2008.
Článok 4
Na správne účely sa skupine výrobkov „univerzálne čistiace prostriedky a čistiace prostriedky pre sanitárne zariadenia“ prideľuje číselný kód 020.
Článok 5
Rozhodnutie 2001/523/ES sa zrušuje.
Článok 6
Environmentálne značky udelené pred oznámením tohto rozhodnutia výrobkom, ktoré patria do skupiny výrobkov „univerzálne čistiace prostriedky a čistiace prostriedky pre sanitárne zariadenia“, sa môžu používať do 31. marca 2006.
Ak boli žiadosti o udelenie environmentálnej značky výrobkom zo skupiny výrobkov „univerzálne čistiace prostriedky a čistiace prostriedky pre sanitárne zariadenia“ predložené pred oznámením tohto rozhodnutia, môže sa týmto výrobkom udeliť environmentálna značka podľa podmienok uvedených v rozhodnutí 2001/523/ES. V takýchto prípadoch sa environmentálna značka môže používať do 31. marca 2006.
Článok 7
Toto rozhodnutie je určené členským štátom.
V Bruseli 23. marca 2005

Labels: 3
1
15